**PRIJAVNA OBVEZNOST TUJCA V ZVEZI S PRIJAVO ZAČASNEGA PREBIVALIŠČA**

Čeprav ste ob vlogi za izdajo prvega dovoljenja za začasno prebivanje na diplomatskem predstavništvu ali konzulatu že navedli kraj nameravanega prebivanja v Republiki Sloveniji, je potrebno prebivališče v Republiki Sloveniji prijaviti skladno z Zakonom o prijavi prebivališča (Ur. l. RS, št. 52/16, s spremembami in dopolnitvami), vendar le, če se na naslov v Republiki Sloveniji tudi dejansko začasno naselite oziroma če na naslovu v Republiki Sloveniji že začasno prebivate.

**KAJ JE PRIJAVA ZAČASNEGA PREBIVALIŠČA?**

Prijava prebivališča je prijava naslova, na katerem v Republiki Sloveniji začasno prebivate.

**KJE PRIJAVITE ZAČASNO PREBIVALIŠČE?**

Na upravni enoti v Republiki Sloveniji, na območju katere ste se začasno naselili.

**KDO MORA PRIJAVITI ZAČASNO PREBIVALIŠČE?**

Tujec, ki dejansko prebiva na konkretnem naslovu na območju Republike Slovenije.

Če v Republiki Sloveniji zaradi narave dela (na primer: napotitev na delo v tujino) ne prebivate, prijava začasnega prebivališča ni potrebna, lažna prijava na naslovu, kjer ne prebivate, pa tudi ni dovoljena.

**KDAJ MORATE PRIJAVITI ZAČASNO PREBIVALIŠČE?**

* **V 8. dneh od dneva naselitve v Republiki Sloveniji –** tujec, ki na diplomatsko konzularnem predstavništvu RS pridobi prvo dovoljenje za prebivanje, potrdilo o prijavi prebivanja ali vizum za dolgoročno prebivanje.
* **V 8. dneh od dneva spremembe naslova v Republiki Sloveniji –** tujec, ki že ima ustrezno dovoljenje za prebivanje in prijavljeno začasno prebivališče na območju Republike Slovenije, če bo na novem naslovu prebival več kot 90 dni.
* **V 8. dneh od dneva vročitve dovoljenja –** tujec, ki na naslovu v Republiki Sloveniji že prebiva in pridobi dovoljenje za začasno prebivanje, potrdilo o prijavi prebivanja ali vizum za dolgoročno bivanje, šele po naselitvi na tem naslovu.

**KDAJ PRIJAVO UREDI STANODAJALEC?**

Če se nastanite pri stanodajalcu (npr. v samskem domu, študentskem domu, stanovanju osebe, ki ima registrirano dejavnost oddajanja sob oziroma nastanitev), pri katerem prebivate več kot sedem dni, bo vašo prijavo uredil stanodajalec.

Tujec, ki dovoljenje za prebivanje dobi **po naselitvi** pri stanodajalcu, mora stanodajalca o vročitvi dovoljenja **obvestiti**.

**ČAS PRIJAVE**

Začasno prebivališče se prijavi za čas do dveh let oziroma za čas veljavnosti dovoljenja za začasno prebivanje, potrdila o prijavi prebivanja ali vizuma za dolgoročno bivanje, če je ta krajši od dveh let.

Začasno prebivališče morate **ponovno prijaviti pred njegovim prenehanjem**, če boste po poteku tega roka na naslovu še naprej začasno prebivali.

**DOKAZILO ZA PRIJAVO**

Ob prijavi začasnega prebivališča morate predložiti veljavno osebno izkaznico ali potni list in dokazilo, da imate pravico do prebivanja na naslovu, ki ga prijavljate (lahko izjava o vašem lastništvu ali najemna pogodba, podnajemna pogodba, soglasje lastnika, enega solastnika ali stanodajalca, dokazilo o užitku, rabi ali služnosti stanovanja, dokazilo o stavbni pravici, dokazilo o preužitku).

**KDAJ NIMATE PRIJAVNE OBVEZNOSTI?**

Če se ne naselite na naslov v Republiki Sloveniji ali na naslovu ne prebivate.

**KDAJ JE POTREBNO PREBIVALIŠČE ODJAVITI?**

V 8. dneh po odselitvi z naslova. Odjava je mogoča tudi pred odselitvijo, pri čemer morate navesti datum odselitve. Začasno prebivališče je potrebno odjaviti, če v Republiki Sloveniji ne boste več prebivali.

**KJE ODJAVITE ZAČASNO PREBIVALIŠČE?**

Na katerikoli upravni enoti v Republiki Sloveniji.

**POSTOPEK PREVERJANJA RESNIČNOSTI PRIJAVE ZAČASNEGA PREBIVALIŠČA**

Če iz podatkov ali dokazil, ki ste jih predložili ob prijavi prebivališča, ali podatkov, s katerimi razpolaga upravna enota, izhaja dvom o njihovi resničnosti, upravna enota uvede postopek preverjanja resničnosti prijave vašega začasnega prebivališča. Upravna enota vam v postopku prijavi začasno prebivališče na naslovu, ki ga prijavljate, za čas, dokler ne preveri resničnosti podatkov oziroma dokazil.

Če upravna enota v postopku ugotovi, da so podatki oziroma dokazila resnična, postopek preverjanja resničnosti prijave s sklepom ustavi. Začasno prebivališče velja od dneva vaše prijave.

Če pa upravna enota ugotovi, da **ne prebivate** na naslovu, ki ga prijavljate, vam z dnem dokončnosti odločbe v registru stalnega prebivalstva začasno prebivališče **preneha**.

**POSTOPEK ZAVRNITVE PRIJAVE ZAČASNEGA PREBIVALIŠČA**

Če **niso izpolnjeni pogoji za prijavo prebivališča** na naslovu, ki ga prijavljate, ker:

- niste predložili dokazila, da imate pravico do prebivanja na naslovu (najemna ali podjemna pogodba, soglasje lastnika ali stanodajalca, drugo);

- stavba, na naslovu katere prijavljate prebivališče, nima določene hišne številke ali številke stanovanja,

- del stavbe, na naslovu katere prijavljate prebivališče, ni stanovanjski objekt oziroma del stavbe ni namenjen nastanitvi,

- je na naslovu že prijavljeno določeno število oseb, glede na velikost uporabne površine dela stavbe, namenjene bivanju ali nastanitvi (8 m² uporabne površine na prijavljeno osebo),

upravna enota v skrajšanem postopku z odločbo **zavrne** vašo prijavo začasnega prebivališča.

**PREKRŠKI V ZVEZI S PRIJAVO IN ODJAVO PREBIVALIŠČA**

Z globo od 200 do 600 eurov ste lahko kaznovani za prekršek, če:

* v roku 8 dni od naselitve na naslovu oziroma vročitve dovoljenja za prebivanje (ali potrdila o prijavi prebivanja ali vizuma za dolgoročno prebivanje) ne prijavite prebivališča;
* v roku 8 dni po odselitvi z naslova ne odjavite začasnega prebivališča;
* ob prijavi ali odjavi ne navedete resničnih podatkov (tudi, če se prijavite na naslov, kjer ne prebivate);
* se v postopku ugotavljanja prebivališča ugotovi, da niste izpolnil prijavne obveznosti;
* se v postopku preverjanja resničnosti prijave ugotovi, da dejansko ne prebiva na naslovu, ki ga prijavljate.